als_Latn dik_Latn sag_Latn
Flamurtari ka humbur të premten në “Elbasan Arena” me Tiranën, por ajo që ka bërë përshtypje këtë radhë është loja me një nivel të kënaqshëm e vlonjatëve. Skuadra e drejtuar nga trajneri Ramela, pavarësisht humbjes, ka bërë progres në nivel loje dhe kjo është parë qartë në fushë ndaj Tiranës. Për rreth 75 minuta Flamurtari luajti si i barabartë me kundërshtarin, madje në momente të caktuara i është imponuar atij. Ka pasur edhe dy-tre raste shënimi, që nuk janë shfrytëzuar, si gjithmonë, ndërsa fundi i ndeshjes nuk u administrua si duhet nga vlonjatët, që pësuan atë gol 5 minuta para fundit. E përgjithshmja e ndeshjes me Tiranën është pozitive dhe në Vlorë janë optimistë për të ardhmen.
IDRIZI – Administratori i Flamurtarit, Sinan Idrizi, i cili ishte i pranishëm në Elbasan, thekson për “Sport Ekspres” se skuadra ka treguar nivel kundër Tiranës dhe se loja e saj do të vijë drejt rritjes. Më duhet të pranoj se ndaj Tiranës, pavarësisht se humbëm, nuk jam larguar i mërzitur nga stadiumi. Patjetër që do të doja një rezultat pozitiv, minimalisht barazimin, sepse e meritonim, duke parë lojën që zhvilloi skuadra, por gjithçka ndodhi dhe tashëm nuk mund t’i kthehemi pas. Vërtet që loja e Flamurtarit në ndeshjen me Tiranën ishte pozitive dhe besoj se ky është konstatimi i të gjithëve. Të mos harrojmë vetëm një fakt, që janë lojtarë, të cilët vetëm gjatë muajit janar janë së bashku. Edhe pse brenda një kohe të shkurtër, duket se mes tyre ka frymë grupi dhe kjo është më shumë se pozitive. Ata janë stërvitur bashkë 15 ditë në Turqi, në fazën përgatitore, ku edhe janë njohur, por kjo nuk është alibi, pasi mendoj se loja e skuadrës po ndryshon. Kjo është ajo çfarë ne kërkojmë më shumë se gjithçka tjetër. Pa dyshim që veç lojtarëve të ardhur në merkato, kemi edhe të rinjtë e akademisë, që do të integrohen gradualisht. Mendoj se tashmë skuadra po nis të funksionojë dhe besoj për më shumë gjatë rrugës. Unë e pashë skuadrën që luftoi, luajti me shpirt deri në fund të ndeshjes dhe kemi pasur edhe momente shumë të mira, ku mund të shënonim. Gjithsesi, duhet ende shumë punë dhe asnjë nuk kënaqet me kaq”, – është shprehur presidenti Idrizi.
MERKATO – Pyetjes së zakonshme të merkatos, që është në momentet e fundit të saj, numri 1 i klubit vlonjat i është përgjigjur: “Merkatoja jonë nuk është mbyllur ende, ka edhe dy ditë, kështu që të shohim se çfarë do të ndodhë. Emra konkretë nuk mund të them, por mund të pranoj se merkatoja jonë nuk është mbyllur”. Presidenti Idrizi lë të hapur kështu mundësinë e ardhjes së ndonjë lojtari tjetër. Së fundi është përfolur emri i Hamdi Salihit, por drejtuesit e skuadrës vlonjate nuk preferojnë të përmendin emra deri sa të kenë mbyllur marrëveshjen.
als_Latn als_Latn als_Latn